54/2007

A var ákærður fyrir vopnað rán í verslun. Hann játaði brot sitt. Með brotinu rauf A skilorð og bar því að ákveða honum refsingu að teknu tilliti til ákvæða 60. gr., sbr. 77. gr. alm. hgl. Þótti refsing hans hæfilega ákveðin fangelsi í 2 ár.

Dómur Hæstaréttar.

Mál þetta dæma hæstaréttardómararnir Ó-kk-nf B-kk-nf Þ-kk-nf, H-kvk-nf H-kvk-nf og J-kk-nf S-kk-nf G-kk-nf.

Ríkissaksóknari skaut málinu til Hæstaréttar 12. janúar 2007 í samræmi við yfirlýsingu ákærða um áfrýjun, en jafnframt af hálfu ákæruvalds, sem krefst þyngingar á refsingu.

Ákærði krefst þess að refsing verði milduð og að hún verði að öllu leyti skilorðsbundin.

Í máli þessu er ekki til endurskoðunar sakfelling héraðsdóms, sem byggir meðal annars á skýlausri játningu ákærða. Gerðist hann sekur um rán með því að fara með hulið andlit sitt inn í verslun, ógna afgreiðslustúlku með 24 cm löngum fjaðurhníf, skipa henni að afhenda sér peninga úr sjóðsvél verslunarinnar og hafa á brott með sér 94.911 krónur. Samkvæmt ákæru átti ákærði að hafa skýrt tveimur öðrum mönnum frá fyrirætlan sinni um að fremja ránið. Fóru þeir þrír saman á bifreið sem lagt var við verslunina og eftir að brotið var framið óku þeir að dvalarstað eins þeirra þar sem þeir voru handteknir. Báðir þessir menn voru ákærðir fyrir hlutdeild í broti ákærða, en héraðsdómur sýknaði annan þeirra.

Eins og nánar er rakið í héraðsdómi hefur ákærði einu sinni hlotið dóm fyrir fíkniefnalagabrot, fjórum sinnum fyrir þjófnað eða tilraun til þjófnaðar og einu sinni fyrir rán. Ákærði hefur ekki áður afplánað fangelsisrefsingu, en allir þeir dómar sem hann hefur hlotið voru bundnir skilorði, utan einn þar sem ákærða var ekki gerð sérstök refsing fyrir þjófnaðarbrot. Ákærði framdi öll fyrri brot sín áður en hann náði 18 ára aldri, en hann var einungis 15 ára gamall er hann framdi fyrra ránsbrotið.

Refsingu ákærða ber að ákveða að teknu tilliti til ákvæða 60. gr., sbr. 77. gr. almennra hegningarlaga nr. 19/1940, eins og gert er í hinum áfrýjaða dómi. Því verður dæmd upp samtals 11 mánaða skilorðsbundin fangelsisrefsing samkvæmt tveimur dómum 27. október 2004 og 13. febrúar 2006 og felld inn í þá refsingu sem honum verður nú gerð. Að öllu framanrituðu virtu, einkum þegar litið er til þeirrar aðferðar sem ákærði beitti við ránið og þess að hann rauf skilorð, en hins vegar til þess að ákærði var einungis 18 ára er hann framdi brotið, er refsing hans ákveðin fangelsi í tvö ár. Í ljósi sakarferils ákærða og eðlis brots hans eru ekki efni til að skilorðsbinda refsinguna, en frá henni skal draga gæsluvarðhaldsvist er ákærði sætti 16. til 26. júlí 2006.

Ákvæði héraðsdóms um greiðslu sakarkostnaðar verður staðfest. Með vísan til 1. mgr. 169. gr. laga nr. 19/1991 um meðferð opinberra mála skal áfrýjunarkostnaður falla á ríkissjóð, þar með talin málsvarnarlaun skipaðs verjanda ákærða sem ákveðin verða að meðtöldum virðisaukaskatti, eins og nánar greinir í dómsorði.

Dómsorð:

Ákærði, A-kk-nf G-kk-nf B-x-x, sæti fangelsi í tvö ár en frá refsingunni skal draga gæsluvarðhald hans með fullri dagatölu frá 16. júlí 2006 til 26. júlí 2006.

Ákvæði héraðsdóms um sakarkostnað skal vera óraskað.

Allur áfrýjunarkostnaður málsins greiðist úr ríkissjóði, þar með talin málsvarnarlaun skipaðs verjanda ákærða, B-kk-ef N-kk-ef hæstaréttarlögmanns, 249.000 krónur.